Брюсселалъул аэропорталда лъукъарал руччаби\nЦебеккунго гьабураб хIасилалда рекъон 23 чи чIван вуго, анцI-анцIгоявги лъукъана. Амма гьел рикIкIенал мухIканал гуро, ян лъазабулеб буго цогидал журналистаз.\nБельгиялъул сахлъи цIуниялъул министерлъиялъ загьрарурал баяназда рекъон Брюсселалъул аэропорталда бахъараб кьвагьдариялъул хIасилалда 11 чи чIван вуго.\nЖеги 15 чи чIван вуго метроялда букIараб гьужумалъул хIасилалда. ГIаммаб къадаралда Брюсселалда талат къоялъ 26 чи чIван вуго. АнцI-анцIго чи лъукъун вуго.\nАмма бакIалъулаб прессалъ абулеб буго, гьеб бугин мухIканаб гуреб хIасил. Журналистазул хIисабалда минимум 34 чи чIван вуго.\nНижер радиоялъул мухбирас гара-чIвари гьабуна Брюсселалъул метроялъул Maelbeek абулеб станциялда кьвагьи бахъараб мехалда гьенив вукIарав Джо Кукгун. Гьев ккола Cook Communications абулеб кампаниялъул хважаин. Гьес гьадинаб баян гьабуна нижер мухбирасе.\nДжо Кук: «Европаялъул Комиссиялъул минаялда аскIоб бугеб метроялъул станциялде ине хиял букIана дир. Майдан тун, дун уне вукIана Maalbeek абулеб гьеб станциялдехун.\nГIагарлъараб мехалда дида ккуй бихьана. Рихьулаан метроялъуса эхеде реккерулел гIадамалги, тротуаралда регун чIун рукIарал гIадамалги. Цоял рагъаричIого регун чIун рукIана. Гьеб мехалъ дида бичIчIана – цо квешаб жо ккун батилин».\nБельгиялъул премьер-министр Шарль Мишелица лъазабуна, аэропорталде тIаде кIанцIание живго жинцаго чIвазе хIукму гьабурав. БатIи-батIиял баяназда рекъон кьвагьи бахъизегIан гьенир гIараб рагIаби рагIулаан.\nУнкъго къоялъ цебе Брюсселалъул полициялъ ккуна Парижалда гъоркьисала ноябрь моцIалда гьарурал терактазда хурхен букIиналда щаклъи бугезол аслияв - СалахI ГIабделсалам.\nБельгиялъул жанисел ишазул министерлъиялъ лъазабун букIана гьев ГIабделсаламил хиял букIун бугин Бельгиялда цIиял терактал гьаризе.\nГьадинал терактал гьарулеб мехалда тIоцебесеб иргаялда щакъли кколеб буго гIемерал улкабазда гьукъараб ва террористикияблъун рикIкIараб «Исламияб пачалихъилан» абулеб гIуцIиялъул гIахьалчагIазда.\nАмма ракIалдаго гьечIого гьаб нухалъ Украиналъул ХIинкъи ГьечIолъи ЦIуниялъул Хъулухъалъул бетIер Василий Грицюкица журналистазде лъазабуна, Брюсселалда гьарурал гьужумазда Россиялъул хурхен букIун батилин.\nГьелда бан Россиялъул премьер-министр Дмитрий Медведевас жиндирго Фейсбукалда хъвана Грицюк гIабдал вугин.\nБрюсселалъул кьвагьдари дандбалеб буго дунялалъул прессалъ гуребги - политиказги.\nАмерикалъул Цолъарал Штатазул президентлъиялде Республиканияб партиялъул рахъалъан кандидатлъун кколев Дональд Трампица Fox News телеканалалъе чIван къотIун абуна жиндир ихтияр букIарабани – жинца гIурхъаби къазе хIукму гьабилаанин.